Papersnake/gushiwen huggingface dataset:
山居杂诗九十首 其七十一
曹勋（宋代）

莳松须残腊，栽花宜早春。移竹日随月，种麻月及辰。

旺方八卦定，农诗七月陈。物性无不然，农业宜斤斤。
冬末病中作二首
贯休（唐代）

冬风吹草木，亦吹我病根。故人久不来，冷落如丘园。

聃龙与摩诘，吁叹非不闻。顾惟年少时，未合多忧勤。

风钟远孤枕，雪水流冻痕。空馀微妙心，期空静者论。

胸中有一物，旅拒复攻击。向下还上来，唯疑是肺石。

山童顽且小，用之复何益。教洗煮茶铛，雪团打邻壁。

宛转无好姿，裴回更何适。庭前早梅树，坐见花尽碧。

屋老多鼠窠，窗卑露山脊。近来胸中物，已似输药力。

微吟复微吟，依稀似庄舄。
诗
阮瑀（魏晋）

箭细铁丝刚，刀插银刃白。
寄知来弟
李石（宋代）

霏霏寒日陨清霜，勃勃阴风出土囊。
尺木未阶龙久蛰，衔芦不土雁斜行。
仕涂田舍成三已，世态江湖合两忘。
无术忧民缘底瘦，一杯豆粥爇心香。
偈颂七十二首 其五十
释祖钦（宋代）

虚而灵，空而妙。冷而看，默而照。亭亭雪，没青松，杳杳云，藏白鸟。
咏院中丛竹
吕太一（唐代）

擢擢当轩竹，青青重岁寒。
心贞徒见赏，箨小未成竿。
梅花七律
张道洽（宋代）

莹彻无瑕照眼寒，无边春意满溪南。
绝疑飞雪吹花六，独自临风绕树三。
夜月襟怀谁与共，岁寒情味久相谙。
软红尘土应无此，竹外清湍竹里庵。
出闽
戴复古（宋代）

千山万山闽中路，六尺枯藤两芒屦。
去岁梅花迎我来，今岁梅花送我去。
梅花岂解管送迎，白发胡为又南征。
天荒地老终无情，归去归兮老石屏。
点绛唇（十月桃花）
韩元吉（宋代）

木落霜浓，探春只道梅花未。嫩红相倚。灼灼新妆腻。

莫问仙源，且问花前事。休辞醉。想君园□总是生春地。
如梦令（建康作）
赵鼎（宋代）

烟雨满江风细。江上危楼独倚。歌罢楚云空，楼下依前流水。迢递。迢递。目送孤鸿千里。
范蠡祠二首 其一
萧立之（宋代）

响屧廊空王气销，五湖烟雨送归桡。鸱夷出自吴宫里，却载沉胥起怒潮。
寿刘继志乃翁
边贡（明代）

种种头颅过八旬，草堂风月自相亲。溪边白鸟閒中兴，雨后青山醉里神。

老矣漫怜田氏客，美哉重见亩间人。巩川梅柳香名在，笑杀儿曹浪洁身。
生查子（同上）
陈亚（宋代）

小院雨馀凉，石竹风生砌。罢扇尽从容，半下纱厨睡。起来闲坐北亭中，滴尽真珠泪。为念婿辛勤，去折蟾宫桂。
真州仪真观
张舜民（宋代）

闻说仙乡接濑乡，閒游诗侣礼虚皇。
三潮宝派通胥浦，万叶灵杉蔽蜀冈。
天地杳冥供写像，江山回合助灵祥。
五云送入蓬莱岛，留与人间作道场。
次韵大年当暑午枕
张扩（宋代）

道人曾得却暑方，烈日卓午心清凉。书斋长物复何有，含风竹簟八尺长。

睡魔久困世喧閧，乍入寂境如还乡。嗜茶尝胆汝药石，煮饼炊饭吾津梁。

古来至人具法眼，净秽天女犹皮囊。坐禅入定了十劫，睡蛇有口难螫伤。

要当寻师渐磨洗，想子已聚三月粮。
癸卯与宋尧夫集于豫章之贡院既别尧夫就亲南
曾丰（宋代）

伶俜贺监坐诗狂，曼倩犹摩粟一囊。
钟鼎狂心老来冷，江山归路梦中长。
答问读书居
莫宣卿（唐代）

书屋倚麒麟，不同牛马路。床头万卷书，溪上五龙渡。

井汲冽寒泉，桂花香玉露。茅檐无外物，只见青云护。
六州歌头·题岳鄂王庙
刘过（宋代）

中兴诸将，谁是万人英？身草莽，人虽死，气填膺，尚如生。年少起河朔，弓两石，剑三尺，定襄汉，开虢洛，洗洞庭。北望帝京，狡兔依然在，良犬先烹。过旧时营垒，荆鄂有遗民。忆故将军，泪如倾。
说当年事，知恨苦：不奉诏，伪耶真？臣有罪，陛下圣，可鉴临，一片心。万古分茅土，终不到，旧奸臣。人世夜，白日照，忽开明。衮佩冕圭百拜，九泉下、荣感君恩。看年年三月，满地野花春，卤簿迎神。
金陵怀古
刘子翚（宋代）

荒城莽莽蔽荆榛，虎踞龙蟠迹已陈。
赤壁战争江照晚，青楼歌舞鸟鸣春。
十年王气雄图尽，一叠寒笳客恨新。
折屐风流犹可想，只今高卧岂无人。
次韵子云春日
韩元吉（宋代）

林壤欣欣乐有余，杖藜常及晓莺初。
春风入户花开落，晴日当窗云卷舒。
契阔经年千里面，平安满眼数行书。
弟兄州县真劳尔，畴昔交游半石渠。
戏题方圆动静四字诗
昙延（隋代）

方如方等城，圆如智慧日。动则识波浪，静类涅槃室。
促织吟 其一
陈约（明代）

促织何唧唧，一片秋声满虚碧。昨夜啾啾语床下，羸妇咿呜泪昨臆。

妇言上有翁，痴女未解栉。丈夫昼作田，何以事促织。

促织胡尔为，促织胡尔悲。空阶月白风凄凄，岂不闻高楼女儿画双眉。

春来秋去蚕不知，越罗蜀锦花满枝。
重题江干初雪图
安焘（宋代）

曾游沧海困惊澜，晚涉风波路更难。从此江湖无限兴，不如祇向画图看。
满江红 其十 与恽正叔相约同耕南田，十用回韵
董元恺（清代）

生不逢时，问谁是、锐情经术。只吾尔、难医贫病，非关苓术。

田舍艳称十斛麦，封侯且等千株栗。想人生、行乐是西畴，穰穰日。

琴上趣，何劳漆。花间友，还相匹。更较晴量雨，焚书掷笔。

二顷好供饘粥费，比邻不羡崇墉密。但南山北与北山南，相携出。
琵琶行
牛殳（唐代）

何人劚得一片木，三尺春冰五音足。
一弹决破真珠囊，迸落金盘声断续。
飘飘飖飖寒丁丁，虫豸出蛰神鬼惊。
秋鸿叫侣代云黑，猩猩夜啼蛮月明。
潏潏汩汩声不定，胡雏学汉语未正。
若似长安月蚀时，满城敲鼓声噒噒。
青山飞起不压物，野水流来欲湿人。
伤心忆得陈后主，春殿半酣细腰舞。
黄莺百舌正相呼，玉树后庭花带雨。
二妃哭处山重重，二妃没后云溶溶。
夜深霜露锁空庙，零落一丛斑竹风。
金谷园中草初绿，石崇一弄思归曲。
当时二十四友人，手把金杯听不足。
又似贾客蜀道间，千铎万磬鸣空山。
未若此调呦呦兮啁啁，嘈嘈兮啾啾。
引之于山，兽不能走。吹之于水，鱼不能游。
方知此艺不可有，人间万事凭双手。
若何为我再三弹，送却花前一尊酒。
林深
罗与之（宋代）

林深氛杂不相关，众建芳馨两庑间。
月榭琴弹新制曲，晓窗画庑旧游山。
凄凉风满竹十个，的皪春归梅一班。
可笑野人无击累，机心犹在钓鱼湾。
秋日题爱吾庐绝句
曹裕（清代）

群花粲粲逞幽姿，独傍南窗徙倚时。一种相思人未识，断肠花发自吟诗。
解语花 花朝春分
华胥（清代）

轻风皱瀫，稚雨烘烟，小院嫌岑寂。燕归曾识。剪芳痕、依旧草昏南陌。

分来国色。都不管、寒香狼藉。空几度、阴晴费了，染成一庭碧。

屈指韶光堪惜。艳冷辉迟，喜花期兹日。风信迢遥，更倡条、嫩叶数番消得。

听残玉笛。临画槛、杏杉吹湿。怅无憀、远黛轻柔，薄恨依然积。
南歌子·嫩竹呈新绿
倪偁（宋代）

嫩竹呈新绿，幽花露浅红。

一檐苍翠落杯中。更有飞泉鸣珮、响丁东。

乐事知难并，良辰得暂逢。

晚风林下一尊同。便觉飘然身在、广寒宫。
读放翁诗作
方回（元代）

放翁六十二，起家守严陵。
三稔即只召，礼闱直青绫。
虚翁四十即，外补当兵兴。
七稔始受代，万死脱怨憎。
放翁□□豪，决起天池鹏。
短章异大篇，往往蛟龙腾。
虚翁亦嗜诗，瘦骨枯崚嶒。
欲和郡中作，百冗嗟弗能。
曩读剑南集，几夜挑孤灯。
今兹一再读，愤气填我膺。
公昔承平日，从容泥轼凭。
啸咏遍泉石，醉乐多宾朋。
而我值变故，祸患来相作。
钤须意少暇，晓夕惟战兢。
拙稿千取百，秋暮号蝉蝇。
仰望子陆子，绝意天阶升。
忽梦一老仙，电眸齿如冰。
手执玉如意，坐控琴高鲮。
指麾若讲授，揖我谓我譍。
大道有坛阶，所□□级登。
汝年故未耄，亢健侔霜鹰。
乞汝即万笺，但勤攻剡藤。
异日大罗天，后车许汝乘。
西风萧萧凉，桐江碧澄澄。
祠诀隐丹崖，古刻刓苍棱。
万重云雾间，往问南山僧。
江南春次前韵
萨都剌（元代）

江南四月春已无，黄酒白酪红樱珠。吴姬小醉弄弦索，十指春雪如凝酥。

池塘过雨春波涨，风捲杨花落蛛网。翠眉新妇歌春愁，白马少年归日晚。

游鱼水浅出短蒲，谁家银箭飞金壶。日长睡起翠阴午，帘外忽过流莺孤。
广宣上人以应制诗见示因以赠…居安国寺红楼院以诗供奉
白居易（唐代）

道林谈论惠休诗，一到人天便作师。香积筵承紫泥诏，

昭阳歌唱碧云词。红楼许住请银钥，翠辇陪行蹋玉墀。

惆怅甘泉曾侍从，与君前后不同时。
陆凤刲股愈母疾
王鏊（明代）

病居母痛在儿，儿生无母生曷为。千方百祷总无验，精诚一点天或知。

梦非梦，觉非觉，若有神人默相告。由来母子本一人，母如可赎宁百身。

槃水加刀刀自跃，一片红绡如玉落。遗羹未似颍封人，宿瘕潜症如水沃。

人言孝行真难作，以礼律之无乃过。君不见世间吴起辈纷纷，母病在床如不闻，
和张公仪
王之道（宋代）

醉中行草绾秋蛇，十载风棂忆旧家。
朋旧乱多从鬼录，诗书閒益富生涯。
稻塍绿合迷秧马，沙嘴潮回下钓车。
归去西畴新雨足，饭秔应不羡胡麻。
和张尔唯九日招饮同弥生尚之大白洛生绸生用韵兼有所感
沈守正（明代）

三逢令节独悲秋，幸尔招携浪漫游。但醉不须嘲落帽，对花何必更登楼。

南冠尽望燕山远，楚岫仍将暮雨收。转忆去年今日事，同人千里始知愁。
吴状元赴阙属陈兼佥催送行语
释居简（宋代）

细把前朝圣政推，娄教龙首到黄扉。自南渡后从头数，比旧京黄过眼稀。

磊砢固当为世用，风云端不与人违。采薇只在丁山下，亟伫青鸾入翠微。
挽应伟节尊人
吴芾（宋代）

归来闾里问高年，此日惟公五福全。
三世儒科身及见，四经乡饮众推先。
安时不恨青衫晚，适意还欣彩服鲜。
终始哀荣无可憾，想应含笑入黄泉。
三用韵十首
杨公远（宋代）

陡觉秋萧索，林端叶渐稀。
菊残堪作枕，荷老不成衣。
著句愁诗俗，持螯喜蟹肥。
晚来风色紧，吹起荻花飞。
高士颂九十一首 其三十四 段干木
黄省曾（明代）

干木自晋，萍寓西河。群贤分组，树介岩阿。千乘登门，跳跃逃徂。

腾光韦素，耿照弗磨。
赠笔工
释居简（宋代）

散捉紫毫新脱颖，玄泓渴饮淬锋寒。将军翰墨场中老，避槊方知夺槊难。
水车
陈普（宋代）

人为万物灵，无处不可见。
天地生物心，得人始周遍。
有心郑国渠，关中为富衍。
三十六陂流，江南谷为贱。
况如禹沟洫，流注周丘甸。
是皆人所能，区画固为善。
有力皆必为，有知悉能辨。
亦可展经纶，未足穷圣彦。
有如一隅地，同出天地奠。
未尝阻耒耜，亦堪致芬荐。
陂塘不能及，桔槔亦非便。
凿井设辘轳，祗益增疲倦。
何人静眼，潜窥出灵变。
种种田器中，众美独车擅。
鸠集群朴樕，构以天丝线。
纵交合散杂，骨节不凌僭。
相续同相生，如纽亦如辫。
三十幅一毂，体用无迷眩。
轧轧远有声，在田光恍龙战。
吸吐皆自能，先后迭相禅。
形如先天图，运若坤灵扇。
东西隔参辰，出没递隐见。
升腾为银河，不足惟小欠。
长流尽碧涧，腑臓悉充羡。
金龙吐琼液，急速如过电。
合凑作波涛，飘洒余雨霰。
远观骤倾泻，近看避沼溅。
陂渠虽隔绝，流水足怜羡。
云雨尽虚无，千亩自葱倩。
岂徒美粳稻，且复肥鰌鳝。
火轮亭午时，田头捩飞练。
老农茅屋中，华胥梦方晏。
逸逾他百倍，劳止岁一缮。
明代造化劳，幽无鬼神谴。
上帝安高居，赤子逾增眷。
冯夷被人使，独得无靦面。
人心一一妙，智巧弥宇县。
秦蜀想皆然，不但吾福建。
此物亦易知，何堪太夸衔。
间居百无为，聊用娱笔砚。
同君倚过圣俞
司马光（宋代）

王畿一古枢，簿领日填积。
自非奉朝请，九衢未尝识。
今北到东城，胥靡暂逃役。
近指圣俞居，安能不往觌。
一室静萧然，昏碑帖古壁。
叩阶读新诗，迷闇得指括。
笑言殊未足，黯然日半夕。
呼马小归涂，灯火已历历。
又知几何时，更有重来迹。
次韵刘元煇喜予还家携酒见访三首
方回（元代）

我其方玄英，君可刘宾客。
年皆七旬近，相对诗眼碧。
向来每过从，剧谈动至夕。
久别坐何事，蓬蒿翳荒宅。
归舟落孤帆，曾未逾信昔。
空庭迟汛除，野径缺锄辟。
便能致果馔，共此片时适。
萍氏宽征讥，章甫复力役。
尚可卜孟邻，未至削孔迹。
飘芳渐纷纷，晴巘正历历。
此酒不快饮，忧抱何由释。
但愿长穷健，纵无马可策。
从步顷刻间，亦足奉良觌。
偈颂一百零二首
释绍昙（宋代）

万壑乔松，九枝灵草。
瑞气久钟，清声远播。
材大今为宗庙梁，国香世产芝房宝。
别露风规，寻僧论道。
十二峰高热莫齐，到顶方知天下小。
送从舅成都丞广归蜀（一作李端诗）
卢纶（唐代）

巴字天边水，秦人去是归。栈长山雨响，溪乱火田稀。

俗富行应乐，官雄禄岂微。魏舒终有泪，还识宁家衣。
夏日松陵道中
李龏（金朝）

烟岸人稀草色中，火天无处买清风。西南一望云和水，万树鸣蝉隔断虹。
用扬龟山此日不再得韵送马生归南海
罗伦（明代）

玄黄浩无极，沧溟忽枯桑。况乃么么生，浮云度虚苍。

聚散倏忽间，惜此分阴光。方寸渺六合，太极丸阴阳。

气机乘出入，寂感无边方。存亡繫掺舍，泰山远毫芒。

冰渊视临履，安此终然臧。利剑一入腹，欲火肺肝戕。

云子委尘泥，至宝珍秕糠。襟裾衣牛马，四大空昂藏。

包羞含遗臭，焉能复流芳。咨尔媚学子，有欲斯无刚。

及时醒大梦，昼夜驰徬徨。仁宅固云广，义路亦已长。

居由圣所与，旷舍成荒庄。马生南海来，玉质披天章。

脱迹露轩冕，游心声教场。谦受若虚谷，忘悔同牵羊。

颛师学干禄，颜回诚坐忘。毫釐谬千里，先几宜自强。

寒雪立未消，朔风上归航。脊梁尔铁硬，一担挑纲常。

仰视白日旧，万古何当忘。负兹彼绵力，䀌然我心伤。

行迈励无斁，罔念圣作狂。
恋香衾
吕渭老（宋代）

记得花阴同携手，指定日、许我同欢。唤做真成，耳热心安。打叠从来不成器，待做个、平地神仙。又却不成些事，蓦地心残。

据我如今没投奔，见著你、泪早偷弹。对月临风，一味埋冤。笑则人前不妨笑，行笑里、斗觉心烦。怎生分得烦恼，两处匀摊。
洛妃怨
朱敦儒（宋代）

拾翠当年延伫。解佩感君诚素。微步过南冈。献明珰。

襟上泪难再会。惆怅幽兰心事。心事永难忘。寄君王。
过土山寨
黄庭坚（宋代）

南风日日纵篙撑，时喜北风将我行。
汤饼一杯银线乱，蒌蒿数筯玉簪横。
集杜寄杨少陵
钱福那（清代）

良友昔相于，吟诗正忆渠。即今千种恨，不寄一行书。

旧好何由展，新知已暗疏。长为万里客，跋涉体何如？
小琼花
施枢（宋代）

合是孤根在广庭，世间那得此云英。
霓裳一曲天香散，惆怅瑶阶月自明。
上回岭
方回（元代）

儿时度大庾，未识险与艰。
剑阁天上壮，老矣无由攀。
兹岭同我名，穷源路如环，
一重复一掩，千弯仍万弯。
怒石跃奇鬼，淙流出其间。
高处望来处，井底忽升天。
为言上复上，何如居庸关。
寿张母
员兴宗（宋代）

楚玉骚头云锦裳，天然智术自成章。仙娥宫里香风远，慈姥岩前慧日长。

良夜北阴循轨革，清秋西母荐壶觞。愿言桐桂皆萧吕，叶数宏开八九行。
送津还任
吴芾（宋代）

汝到庭闱话未终，若为行色又匆匆。
要知只有归来好，便做三公亦是空。
秋斋杂赋五首 其二
杨基（明代）

今日长洲苑，秋风列羽旗。不图新约法，复见旧威仪。

鼓舞儿童乐，歌谣父老悲。烟埃方衮衮，禾黍正离离。
金丹诗诀 其三十一
陈楠（宋代）

父精母血结胎成，尚自他形似我形。身内认吾真父母，方才捉得五行精。
潼坊晚渡
古汴高士（宋代）

日落山前水涨时，有人拍掌笑嘻嘻。
篙师只管需把手，载过神仙不自知。
穷川
郭之奇（明代）

日抱孤情入逝川，维舟夜对得其先。石倾雨过蘋中水，溪泻云其树里泉。

素影摇秋同荡漾，轻阴落夜共洄漩。繇来此意何人会，始信如斯即我缘。
次韵东坡四时词 其四
李纲（宋代）

参横叶落阑干角，夜气侵人觉衣薄。香醪只怕玉樽空，残灯旋剔金釭落。

梦回酒醒听啼鸦，起看霜晴日衬霞。笑道红梅夜来发，临阶自摘一枝花。
落叶 其一
李承烈（清代）

飘零毕竟较花迟，才见萧萧谢故枝。隔院影飞残照外，空庭声坠晚风时。

为谁弹泪偷题曲，有女含情欲赋诗。却喜林间烧不尽，夜窗分与学临池。
定慧寺山门看月与彊村同作
陈曾寿（清代）

天水与阶平，山门坐月明。墙灯移殿影，虫响出江声。

语寂钟初发，宵寒茗更清。浮生苦劳转，净业羡支更。
鹊桥仙（七夕和苏坚韵）
苏轼（宋代）

乘槎归去，成都何在，万里江沱汉漾。与君各赋一篇诗，留织女、鸳鸯机上。

还将旧曲，重赓新韵，须信吾侪天放。人生何处不儿嬉，看乞巧、朱楼彩舫。
句
傅晞俭（宋代）

千年饱服长生药，三朵长簪不长花。
送税官仇副使诗十首
熊禾（元代）

儒道未易行，挽首为禄仕。
仕而不得禄，卓哉见廉吏。
和思黯忆南庄见示
刘禹锡（唐代）

丞相新家伊水头，智囊心匠日增修。化成池沼无痕迹，

奔走清波不自由。台上看山徐举酒，潭中见月慢回舟。

从来天下推尤物，合属人间第一流。
雨后繁台寺访高子读书处
左国玑（明代）

塔院谈经处，吾来风雨时。秋深林叶散，云度磬声迟。

莫拟登楼赋，应歌伐木诗。古廊明月夜，翘首动遐思。
晚行书所见
丘葵（宋代）

夕阳半落红犹在，寒月初升白未匀。
流水孤村天欲暮，颓檐败壁野无人。
雀衔遗芥营巢急，蛛绎新丝织网频。
欲问前朝无故老，髑髅落地路荆榛。
赠星翁郭若水
吴泳（宋代）

月临斗退这惧，宫直南箕苏子忧。
片文只字不经世，赤口白知空招尤。
我生之初函二气，地则五行天五纬。
罗计二宿括半天，太阴一星宅时位。
郭生本是郭璞徒，推步太精言转迂。
按图只说万言锦，经野未辨天官书。
大游正照参井乡，蚩尤不{左佥去尤}旗方张。
瞥将巧历莫推算，为我占取峨眉太白何时康。
常山四诗 其二 酌神
孔平仲（宋代）

不敢告劳兮山之盘盘，祀事孔脩兮诚心亦殚。陈肴羞兮堂下，奠旨酒兮石之间。

神庶几兮享此，既醉且饱兮留听余言。
绍兴送妻弟任县尉归邵武二首
项安世（宋代）

珍重任公子，君行定几时。
重来未有日，此别可无时。
带雨登闽峤，因□想蜀碑。
两翁门户在，努力慰相思。
赠杨明府杨为中丞滕公内弟
胡应麟（明代）

十载通家问草玄，龙门愁望大江悬。栖迟廷尉辞宾日，藉甚仙郎作令年。

越渚蘋香回岸帻，吴城花色照鸣弦。由来百里非贤路，屈指双凫帝座前。
东湖二首
李群玉（唐代）

晚景微雨歇，逍遥湖上亭。波闲鱼弄饵，树静鸟遗翎。

性野难依俗，诗玄自入冥。何繇遂潇洒，高枕对云汀。

雨气消残暑，苍苍月欲升。林间风卷簟，栏下水摇灯。

迥野垂银镜，层峦挂玉绳。重期浮小楫，来摘半湖菱。
句
吴仁璧（唐代）

为惜苔钱妨换砌，因怜山色旋开尊。（闲居）

高阁烟霞禅客睡，满城尘土世人忙。（游法华寺）

五龙金角向星斗，三洞玉音愁鬼神。（赠道士）

蒲草薄裁连蒂白，胭脂浓染半葩红。（题莺粟花，

以上并《雅言杂载》）
自云阳归晚泊陆澧宅
严维（唐代）

天阴行易晚，前路故人居。孤棹所思久，寒林相见初。

闲灯忘夜永，清漏任更疏。明发还须去，离家几岁除。
呈愚卿昆仲二首 其一
赵蕃（宋代）

百个脩篁一树梅，蕙盆兰斛共相陪。客来不但翻书帖，兴至更能传酒杯。
三山杜门作歌
陆游（宋代）

宽恩四赋仙祠禄，每忍惭颜救枵腹。
五秉初辞官粟红，一瓢自酌岩泉绿。
天公乘除不负汝，宿疾微平岁中熟。
鸣呼！字字细读逍遥篇，此去八十有几年？
岁除思归 其三
周弼（宋代）

野屋定堆落叶，山径应铺石芜。一别经秋不到，隔篱黄犬谁呼。
登望湖楼
林季仲（宋代）

胡尘漠漠暗中州，无力持颠漫自忧。花鸟相逢非昔日，不堪重上望湖楼。
洞仙歌 寄静台主人
俞绣孙（清代）

无端一别，隔云山千里。锦字缄愁倩谁寄。算浮生、总是会少离愁，盼负却、灯下花前月底。

记曾留后约，何事蹉跎，冷落银屏旧时意。寄语远游人、知否闺中，空望断、归舟天际。

更莫问、相思几愁深，也不说、相思这般滋味。
三月三日定昆池奉和萧令得潭字韵
张说（唐代）

暮春三月日重三，春水桃花满禊潭。

广乐逶迤天上下，仙舟摇衍镜中酣。
题温州江心寺
程嘉量（宋代）

东西两寺绝尘嚣，斋饭全凭早晚潮。解事江流更分断，为君题作小金焦。
书事十首 其一
刘克庄（宋代）

幼作淳熙版籍民，老逢景定改元新。残年且尽杯中物，他日谁浇柏下人。

长镵谷中忙斸雪，小车花外遍寻春。吾评子美饥寒态，不似尧夫快活身。
追往八首 其八
张煌言（明代）

危峰斜日照疏墩，往事苍凉那可论！司马名因方外贵，卧龙才可世间尊。

一时市道看梁苑，千古交情问翟门。高踞绳床还睥睨，几回海沸与山奔！
南乡子·秋日旅怀
王结（元代）

秋气入帘栊。矮榻虚轩睡思浓。梦觉黄梁初未熟，相逢。都在邯郸逆旅中。
扰扰正愁侬。雨霁西山翠几重。更上层楼闲徙倚，晴空。目送冥飞万里鸿。
元方用韵见寄次韵奉谢兼呈元东二首
陈与义（宋代）

大难词源三峡流，小难诗不数苏州。
了无徐生齐气累，正值甯苏商歌秋。
鹄飞千里从此始，骥绝九衢谁得留。
岁晚烦君起我病，两篇三叹不能休。
浣沙溪（黄钟·第三）
周邦彦（宋代）

不为萧娘旧约寒。何因容易别长安。预愁衣上粉痕干。

阁合深沈灯焰喜，小炉邻近酒杯宽。为君门外脱归鞍。
徐怀岵侍御至攸县有书寄答之
黄公辅（明代）

二十馀年赋索居，各天消息隔双鱼。风尘易掷青山老，岁月堪双白发疏。

秋影忽来何处雁，霁光疑把故人徐。寒潭潦尽烟凝紫，忍负深谈一榻馀。
往年随故府吴兴公夜泊芜湖口今赴官西去再宿
杜牧（唐代）

南指陵阳路，东流似昔年。重恩山未答，双鬓雪飘然。

数仞惭投迹，群公愧拍肩。驽骀蒙锦绣，尘土浴潺湲。

郭隗黄金峻，虞卿白璧鲜。貔貅环玉帐，鹦鹉破蛮笺。

极浦沈碑会，秋花落帽筵。旌旗明迥野，冠珮照神仙。

筹画言何补，优容道实全。讴谣人扑地，鸡犬树连天。

紫凤超如电，青襟散似烟。苍生未经济，坟草已芊绵。

往事惟沙月，孤灯但客船。岘山云影畔，棠叶水声前。

故国还归去，浮生亦可怜。高歌一曲泪，明日夕阳边。
和春谷用弓字见寄 其三
林希逸（宋代）

齐物书非放，师传自子弓。人多谈稷下，我独守环中。

道贵身无贱，名高位莫穹。元和虽五相，千载一渔翁。
瑞鹤仙 上高节度寿 强村丛书校聚珍版拙轩集
王寂（南北朝）

辕门初射戟。看气压群雄，虹飞千尺。青云试长翮。拥牙旗金甲，掀髯横策。威行蛮貊。令万卒、纵横坐画。荡淮夷献凯，歌来斗印，命之方伯。赫赫功名天壤，历事三朝，许身忠赤。寒陂湛碧。容卿辈、几千百。看皇家图旧，紫泥催去，莫忘尊前老客。愿年年满把黄花，寿君大白。
治梅圃 其二
邹浩（宋代）

中间篱障压根蟠，四面荆榛逼树攒。今日削除随手净，放梅高出紫云端。
闲中即事
王洋（宋代）

虫有鋋矛兽有戈，江中飞燕避淘河。点红翡翠飞传锦，展翅鸬鹚卧晒蓑。

绝境芳菲时唤客，隔林机杼夜催梭。平生约略闲忙境，到底闲中得较多。
午暑睡起忽怀范武子走笔当简 其二
许及之（宋代）

火云烁石畏出户，正似雪深坚卧时。吾甘饥冻死即死，触热生惭褦襶儿。
即事用天竺韵
葛天民（宋代）

寒食少逢天气佳，十朝九日雨如麻。
新巢唯有燕生子，小巷已无人卖花。
正旦後一日
陆游（宋代）

七十今年是，连朝乐未休。
比邻更颂祷，亲党共迟留。
羊映红缠酒，花簪绛帕头。
从今日有喜，农事起西畴。
田园杂兴 其六
林希逸（宋代）

轮舆盖轸及车弓，模写文奇是考工。农具因何却疏略，周公于此愧龟蒙。
次韵王监叔
陈著（宋代）

君家深似武陵源，又出云来旆影翻。
负笈肯忘鄞北里，彯缨长影海东门。
健收风月归谈麈，醉挽河江入酒樽。
回首溪山吾耄矣，笑盟知有几番温。
自衡至永舟中杂咏 其二
戴文灯（清代）

雨晴哀壑激虚籁，风急寒林响堕樵。斜日半竿人晒网，荻花如雪插鱼标。
枫桥夜泊
李绳（清代）

又复匆匆赋远征，乌啼霜月若为情。寺钟渔火枫桥泊，已是思家第一程。
陆子泉
秦璠（明代）

达人不作千年计，志士常怀万物情。陆子自能耽此水，二泉吾得濯其清。

明明夜月亭间竹，日日秋风谷底铛。头白一瓢知冷暖，抱琴高卧听松声。
雨不止
沈与求（宋代）

已看城郭半浮楂，水戽联翩接渚涯。天意若知民意切，停鞭且止阿香车。
酒中十咏。酒星
皮日休（唐代）

谁遣酒旗耀，天文列其位。彩微尝似酣，芒弱偏如醉。

唯忧犯帝座，只恐骑天驷。若遇卷舌星，谗君应堕地。
次韵叔方寄沈仲说
陈基（元代）

公子新成江上宅，更依西渚结幽亭。时清墟里还无警，月黑柴扉不用扃。

流水暗和琴瑟响，好山浓入画图青。故人《白雪》歌难和，孺子《沧浪》曲自听。

每厌狂夫谈《酒谱》，还从处士授《茶经》。庭前剩折忘忧草，不负君家玉胆瓶。
幽寻
洪朋（宋代）

华鲸唤起曲肱梦，竹蹊幽寻小雨乾。风吹龙沙江流断，日下乌雨松阴寒。

冰雪照人徐孺子，手捉玉麈对西山。安得洪崖八琼药，令我飞出六合间。
颂古三十三首
释师观（宋代）

汉既不管，秦亦不收。
人平不语，水平不流。
郴江百咏并序·茶山寺
阮阅（宋代）

莽草寒芦事不经，八峰深在乱云层。
只因一句鹅湖谶，直至于今有此称。
喜雪上太守
朱长文（宋代）

筑坛精祷意通神，零雨先期泽此民。
骤作六花犹及腊，更迟一日即回春。
斜飘燕寝初惊密，平压高楼渐喜匀。
千里山河忘险秽。十门坊市绝埃尘。
谢庭贺燕凌晨集，郢曲歌声遇景新。
细入吟窗粘冻笔，轻随舞袖落花茵。
膠舟渐进危墙远，汲井弥甘短绠伸。
遍壅枯根苏杞柳，巧妆寒叶活松筠。
终朝论息延佳客，几度年丰达紫宸。
力可回天消旱暵，为霖岂独傅岩人。
腊日廿四日，携儿辈游村市，寄子乔
李宪噩（清代）

贫居远郊外，村市小溪口。除寒物象新，丰年人气厚。

鸡犬扰衢巷，烟火暖榆柳。祀灶须白饧，馈岁贵黄韭。

提携前村稚，伛偻东家叟。煖帽宽布裘，跨驴越陇亩。

长者引我前，少者逐我后。最幼不能行，佃客强之负。

出门眺平野，残雪耀林薮。相逢少衣冠，三五乡邻友。

儿童得所欲，吾亦视寡有。未夕忻然归，斜阳挂茅牖。

托处既休暇，乘兴皆其偶。念子在边城，出入慎闲守。
拟古八首 其六
朱熹（宋代）

高楼一何高，俯瞰穷山河。秋风一夕至，憔悴已复多。

寒暑递推迁，岁月如颓波。离骚感迟暮，惜誓闵蹉跎。

放意极欢虞，咄此可奈何。邯郸多名姬，素艳凌朝华。

妖歌掩齐右，缓舞倾阳阿。徘徊起梁尘，綷縩纷衣罗。

丽服秉奇芬，顾我长咨嗟。愿生乔木阴，寅缘若丝萝。
挽刘六咸临
洪朋（宋代）

碧梧翠竹闻家子，琼树瑶林物外人。千古文章随逝水，一生气义属飘尘。

匡生左里人何在，南浦东湖迹已陈。想见九原托体处，白杨荒草不能春。
山堂前庭有奇石数种其状皆与物形相类在此久
文同（宋代）

雨渍身如漆，苔侵面若蓝。
问时都不语，应是忆扶南。
二十九日归寄郑一
韩淲（宋代）

野外青岩寺，城边禅月台。收功行药后，排闷坐舆来。

宿雨苗当熟，新凉桂已开。谁知老丘壑，自不奈尘埃。
冶海冰图
陈钟秀（清代）

茫茫冶海水平堤，万状冰图望眼迷。知是龙宫多妙手，故教呈出待人题。
摄户纠二曹事因自戏
韦骧（宋代）

三参军事归权握，贱务区区日倍增。却笑近贤衔署贵，时人虚号一条冰。
和孟景章秋雨见寄
成廷圭（元代）

十日空斋风雨阴，闭门唯计作诗淫。屋茅新补一重厚，池水又添三尺深。

爨下家童耽熟睡，灯前山鬼听哀吟。知君剪烛方酣饮，肯信幽人独苦心。
归来怨
饶节（宋代）

琼株玉树非凡根，幽兰紫芝种不繁。谁家妙质倾春色，失身逋荡依荆棘。

流苏暗绕云母屏，栖魂不稳夜魇惊。归来泣下绣时室，漫漫此生身事毕。
约徐吕二友访净慈老二首
陈造（宋代）

魏紫千葩压曲栏，问君何似檐头看。
城西更有芳菲地，旧约重寻莫作难。
题书船入蜀图送黄尚质赴夔州蒙古教授
傅若金（元代）

楚客之官汎蜀船，画图盈尺见山川。九江树色潇湘外，三峡猿声滟滪前。

方译渐通巴俗语，国书新绝汉人传。岂无好事能携酒，问字时时集讲筵。
云门糊饼
释守卓（宋代）

左眼半斤，右眼八两。不问亲疏，有功者赏。
点绛唇
蔡伸（宋代）

玉笋持杯，敛红颦翠歌金缕。彩鸳戢羽。未免群鸡妒。

我为情多，愁听多情语。君休诉。两心坚固。云里千条路。
鹧鸪天（九日南楼和范总干韵）
李廷忠（宋代）

槛外长江浪拍空。萧萧红蓼白苹风。三秋告稔三农庆，九日追欢九客同。

烟渚北，月岩东。莫嫌光景太匆匆。登龙戏马英雄事，都在南数一啸中。
用雪诗韵谢三外弟见和
洪适（宋代）

我昔槜李寓，君方锡山潜。欲驰咫尺书，駃足无飞廉。

相望参与商，引首徒遐瞻。朅来萍梗踪，远野得茅檐。

获与谭垒接，何询龟筮占。青山整烟鬟，澄波开鉴奁。

乔松与怪柏，如虬老龙髯。悠然一望间，野色皆可觇。

范甑飞埃尘，墨突寒不黔。好友岂厌频，鸡黍供炊爓。

外家三遗珠，颖脱皆囊尖。交情谢流俗，不问凉及炎。

著鞭挹清风，从者屡我淹。高论极根源，师友识所渐。

大略搉治忽，细谈析毫纤。皮里有阳秋，褒贬追齐歼。

古称学如殖，秋成观执镰。吾匪董夫子，家居下帷幨。

言经虽败绩，宁防整冠嫌。抽轧强成章，句鄙不任拈。

骪骳且艰涩，疵瑕费针砭。君诗粲珠琲，光焰古人兼。

讵覆伧父酒，不道胡儿盐。陈檄愈头疾，杜词逐寒痁。

轻缣边幅富，健笔锋铓铦。语句既遒丽，格律何森严。

我穷思已竭，君方涌泉添。三峡争倒流，未肯波澜恬。

短才愧非正，尚期膏馥沾。吟罢觉夜永，明窗耿孤蟾。
绍兴亲享明堂二十六首
佚名（隋代）

孰谓天远，至诚册通。
孰谓地厚，与天则同。
惠我纯嘏，克成大功。
握图而治，如日之中。
丁丑闱后作
杨庆琛（清代）

白日黄鸡急景催，风光五度此徘徊。三年望眼乃如梦，一寸春徘肯遽灰。

狂蝶舞残飞絮影，晓莺啼过落花堆。碧桃红杏无消息，空说长安走马来。
水调歌头·律纪林锺月
佚名（宋代）

律纪林锺月，兔魄夜来圆。彩麟入梦，天教英物出人间。志气平生浩荡，欲试经纶大手，赞画向名藩。见说齐瓜熟，鹏路快扶抟。称寿处，歌齿皓，戏衣斑。辉联甥馆，那堪一笑共团栾。好看蜚声霹雳，使有蒲轮迎召，催入侍龙颜。却待功成後，归伴幔亭仙。
魏鼓吹曲十二曲 其十二 太和
佚名（魏晋）

惟太和元年。皇帝践阼。圣且仁。德泽为流布。灾蝗一时为绝息。

上天时雨露。五谷滋田畴。四民相率遵轨度。事务澄清。

天下狱讼察以情。元首明。魏家如此。那得不太平。
送坚甫同年
文同（宋代）

春深行剑栈，羡子此时归。
照日江浮马，迎风花聚衣。
下程家累省，对景俗题稀。
若遇西来客，书言不可违。
奉和圣制过温汤
王德真（唐代）

握图开万宇，属圣启千年。骊阜疏缇骑，惊鸿映彩旃。

玉霜鸣凤野，金阵藻龙川。祥烟聚危岫，德水溢飞泉。

停舆兴睿览，还举大风篇。
桃花洞
袁宗道（明代）

君家汉水曲，相近武陵源。分得武陵花，春雨燃山园。
诉衷情
晏殊（宋代）

秋风吹绽北池莲。曙云楼阁鲜。画堂今日嘉会，齐拜玉炉烟。

斟美酒，祝芳筵。奉觥船。宜春耐夏，多福庄严，富贵长年。
深秋过源宗上人房（房一作方丈）
李频（唐代）

到日值摇落，相留山舍空。微寒生夜半，积雨向秋终。

度讲多来雁，经禅少候虫。方从听话后，不省在愁中。
送叔永如金陵
梁储（明代）

车轮此去愿迟迟，莫惜频频有和诗。前度岁华方共惜，后来风雨莫愆期。

谁令别酒初醒地，正值飞鸿独下时。今夜秣陵春草色，想应先满谢家池。
和杨节推见赠
苏洵（宋代）

与君多乖睽，邂逅同泛峡。
宋子虽世旧，谈笑顷不接。
二君皆宦游，畴昔共科甲。
唯我老且闲，独得离圈柙。
少年实强锐，议论今我怯。
有如乘风箭，勇发岂顾帖。
置酒来相邀，殷勤为留楫。
杨君旧痛饮，浅水安足涉。
嗟我素不任，一酌已頳颊。
去生别怀怆，有子旅意惬。
舍棹治陆行，岁晚筋力乏。
予懒本不出，实为人事劫。
相将犯苦寒，大雪满马鬣。
夜闻牛歌
宋庠（宋代）

萧萧墟落暮云寒，坏曲薪歌浃野欢。
何处饭牛归路远，一声辛苦愬漫漫。
黄鲁直有食甘念慈母衣绽怀孟光之句用为韵作五作以寄旅怀 其二
程俱（宋代）

凋林如白鬓，色变不可染。招提据木末，清凛绝浮念。

俯窥群啄鸡，仰见乌哺儿。敛手不敢嚇，无为伤彼慈。
次韵和纯甫秋阴闷书
强至（宋代）

乾坤泱漭作秋容，节物情怀两莫穷。
山雨欲来阴竟日，溪云不断气浮空。
赖存樽酒时倾绿，更有歌裙可醉红。
偶尔登临愈兴感，朱颜容易变衰翁。
得月楼十六夜看月
李奕茂（明代）

此夜清光好，中秋昨已过。阴晴疑未卜，圆缺问如何？

抱病难胜酒，伤怀且放歌。凭高迟赏玩，凉影入来多。
水调歌头 其一
葛长庚（宋代）

土釜温温火，橐籥动春雷。三田升降，一条径路属灵台。

自有真龙真虎，和合天然铅汞，赤子结真胎。水里捉明月，心地觉花开。

一转功，三十日，九旬来。抽添气候，炼成白血换骷骸。

四象五形聚会，只在一方凝结，方寸绝纤埃。人在泥丸上，归路入蓬莱。
宿木兰院
皮日休（唐代）

木兰院里双栖鹤，长被金钲聒不眠。

今夜宿来还似尔，到明无计梦云泉。
南乡子 其一 九日用玉局翁韵作呈坐上诸公
葛胜仲（宋代）

晴日乱云收。人在蘋香柳恽洲。溪上清风楼上醉，飕飕。

共折黄花插满头。

佳客献还酬。不负山城九日秋。苕碧下青供酩酊，休休。

楚客当年浪自愁。
德韫弟禁酒有作兼咎鸿儿
沈周（明代）

此病都因痛饮中，自凭断饮作医功。便须真止从陶令，也莫无多学次公。

醒坐煖宜东阁火，酣眠煞忌北窗风。重君猛省吾深喜，安得聪明及阿鸿。
梦王行父并寄薛素卿二首 其二
胡应麟（明代）

天街何处问平康，不捲珠帘见画堂。粉面三千回薛媛，朱颜十画侍王昌。

名驹蹀躞黄金勒，乳燕呢喃白玉梁。斟酌章台人在否，罗巾犹护百花香。
念九日早闻雪
许及之（宋代）

去岁一冬暖，开春逾月晴。伸眉来雨意，变色起雷声。

摇动园林喜，欢呼鸟雀鸣。閒中多感激，诗句亦生成。
丁香结·夷则商秋日海棠
吴文英（宋代）

香袅红霏，影高银烛，曾纵夜游浓醉。正锦温琼腻。被燕踏、暖雪惊翻庭砌。马嘶人散后，秋风换、故园梦里。吴霜融晓，陡觉暗动偷春花意。
还似。海雾冷仙山，唤觉环儿半睡。浅薄朱唇，娇羞艳色，自伤时背。帘外寒挂澹月，向日秋千地。怀春情不断，犹带相思旧子。
题画扇
李若水（宋代）

坡头霜木秋半老，沙际水禽时一双。
乞我短篷归去好，醉听夜雨卧荒江。
关山月
乔世宁（明代）

关山一片月，扬彩射金微。
胡马中宵动，天街七晕围。
将军横塞角，少妇捣边衣。
为有刀头望，长看破镜飞。
和治盦四十述怀三首 其二
缪九畴（清代）

山川一何旷，宇宙一何悠！丈夫志四海，良日登远游。

问君今何行，弹冠佐名州。青松冠岩列，光气难与俦。

延目识南岭，终怀在归舟。我不践斯境，忘彼千载忧。

自从分别来，日月有环周。行行向不惑，邈哉此前修。

愿君谢诸子，慷慨忆绸缪。
余入广始见乡士刘养正于晋归
曾丰（宋代）

好景翻禺能几何，簿书不许我吟哦。
绛纱帐里事浑少，古锦囊中诗定多。
剪拂花木戏成二绝 其一
王十朋（宋代）

洒扫衡茅端欲老，剪裁花木自为春。权门炙手非吾事，祇合丘园作散人。
又和项服善二 其二
王十朋（宋代）

梅蕊开仍落，同云合末离。添为五大老，真是四无私。

天女来成粲，冰蚕老欲丝。梨花一枝雨，冷艳可能欺。
西楼夜
白居易（唐代）

悄悄复悄悄，城隅隐林杪。山郭灯火稀，峡天星汉少。

年光东流水，生计南枝鸟。月没江沈沈，西楼殊未晓。
过仪真访谭子羽留酌江霞馆因赠 其二
黎民表（明代）

留滞周南久，川程倚棹过。江流经楚尽，岭树入吴多。

兴为悲秋发，情如惜别何。津亭明日路，相望隔烟波。
减字木兰花（答恕斋问晚禾生日何人设寿席）
沈瀛（宋代）

寿诗且止。设席肆筵谁助喜。抹月批风。先向天厨号令通。

满卮天酒。上与天田同日寿。其应维何。寿及天民性命多。
送径山圆兄乱后归乡
释绍昙（宋代）

故国烟尘惨甲兵，劳生终日望升平。军持带得龙渊水，归去何妨一洗清。
酬刘英臣载酒送花
王庭圭（宋代）

去年花下探春雨，鸣鞭走马看花开。今朝危坐空山里，不识春花何处来。

谁云山中春亦好，忽见花枝被花恼。无奈穷愁辄赋诗，对酒簪花能绝倒。
立春前三日刘使君招饮浔郡城南楼 其一
欧必元（明代）

暂停湘水木兰舟，高会招携足胜游。千里山川饶故国，十年风土忆并州。
残句：浴泉秦虢流丹粉
黄庭坚（宋代）

浴泉秦虢流丹粉，临渚娥英冷佩衣。
春游曲
陈允平（宋代）

长安二月东风里，千红陌上香尘起。
都人欢呼去踏青，马如游龙车如水。
两两三三争买花，青楼酒旗三百家。
长安酒贵人未醉，岸头芳草日半斜。
谁家女子娇似玉，约莫青春十五六。
郁金罗带苏合香，琵琶自度相思曲。
相思曲，声断续，
断续回文不堪读。回文断续有续时，
离肠寸无续期。
送王和甄窦公瑞归鱼洞
晁公溯（宋代）

壁挂凝尘榻，苔生啸月楼。
喜闻佳客至，能为故人留。
雨积山川暝，风传鼓角秋。
沙边晚相别，留眼送归舟。
宿真空寺怀蒙又上 其二
鄂尔泰（清代）

一榻禅栖稳，三更佛火新。披衣随月影，倚石认松鳞。

兔角曾何处，牛车自有轮。不须寻妙理，同是暂来人。
谢常州蔡提干
释居简（宋代）

兰陵传近信，喜似得乡音。州篆六龙鼎，门标齐斗金。

故人仍道北，逸兴似山阴。绿绕檐前水，扁舟欲访寻。
辞朝出城借宿清化寺
程敏政（明代）

早脱朝簪出帝城，喜分禅榻坐深更。便疑身在山中住，追笑诗从马上成。

把钓未应归计拙，照人偏爱佛灯明。枕酣一夜清无梦，蕉鹿当年亦浪惊。
梅圣俞尝为建德尉仆过是邑询之果然且言今有梅公堂在焉
周紫芝（宋代）

百年遗像锁寒厅，气压长江贾尉轻。谁道都官能作谶，固应梅尉自知名。

人犹能说当时事，诗亦悬知早岁成。泉下玉山呼不起，可怜华屋漫峥嵘。
题懒庵二首
刘子翚（宋代）

地偏宾至稀，昼静门常掩。
深房纸瓦明，宴坐薄团稳。
庭花落未扫，径草繁不剪。
林泉倦出游，况乃市朝远。
法驾导引 前题 丧门鼓
姚华（清代）

丧门鼓，丧门鼓，一击一声哀。短梦已随流水去，斜阳空见素车来。

行路几徘徊。
浪淘沙 落花
万树（清代）

春色过清明，花事飘零。夜来风雨葬倾城。枕上泪流还似雨，忒煞多情。

晓起卷帘旌。撩乱红英。满街听得卖花声。我已伤心听不得，况是黄莺。
铅山
陈渊（宋代）

欲留无计去还悲，渐远闽山物象非。家在天南今北首，忍看归鸟背人飞。
清明日
李建勋（唐代）

他皆携酒寻芳去，我独关门好静眠。
唯有杨花似相觅，因风时复到床前。
齐安春谣五绝
张耒（宋代）

莫笑江城大如斗，桃花如烧酒如油。
人生无病即为乐，莫诵离骚泽畔愁。
乙巳腊月二十九日为先慈四旬仙诞敬焚一诗
俞玫（清代）

风雪逼岁除，称觞又今日。泉壤去不返，十载梦魂隔。

随侍安可期，顾复悲畴昔。常闻儿初生，每拟堪巾栉。

设帨非悬弧，颇觉期望失。郁怀谁为宽，劳瘁易致疾。

晨夕已减餐，提携仍恳切。最小偏垂怜，寝食依亲侧。

长往遗孤儿，雏发犹覆额。岂识罔极恩。但苦音容没。

千行赤子泪，何补春晖德。一樽长跪奠，芳草墓门碧。
过雁汊
岳珂（宋代）

骈集千艘岸，喧拿百吏声。
黄旗优仕贾，白夺困商程。
吴楚方忧蹙，研桑谩计赢。
坐观还一笑，关市古无征。
简陈叔方问病
戴复古（宋代）

闻君卧病知何病，医者难从脉上寻。
自是读书多损气，或缘忧国重惊心。
饱参妙理床头易，细写幽怀膝上琴。
蛇影无疑自无恙，此方何止直千金。
苦雨二首 其一
刘敞（宋代）

洪河滔冀州，大陆日夜摧。天时普阴沴，飞雨皆北来。

崩腾乱云雾，顷刻不暂开。通衢为深渊，高堂生苍苔。

稼穑日以没，民生一何哀。微禹既已矣，我其为鱼哉。
送从弟莼斋从军
黎兆勋（清代）

山川何处息戎马，儒冠不必谈风雅。驼天台下表难成，念我头颅非壮者。

天末劳人怜汝才，慷慨挺出风尘下。十年浪走我真痴，季也能贤心自写。

皖公山色清黄埃，李侯莫叟当世才。与我交游招不去，片帆看汝西南来。

吾弟行踪不寂寞，我且为之歌徘徊。不见云中两鸣雁，分飞千里流音哀。

男儿当为济世用，胆气不雄何异众。中兴诸将岂从容，所嗟悲愤缠云梦。

相公襟抱真王佐，不日秣陵贼当破。汝今名隶相公军，举酒堪为行子贺。

拨乱扶危须古豪，况今言路收刍荛。孔璋行矣莫自失，爱吾剑气凌斗杓。

行逢故人问吟客，为道堪赋《平蛮谣》。
题觉心居士转物轩
释大观（宋代）

两沼滟寒碧，一堂纳宽閒。高柳逢春新翠展，寒梅霁雪清香繁。

好本栽培常烂熳，四序芳馨看互换。杂华境遍刹尘中，十波罗蜜更主伴。

觉心隐几随彷徉，六用俱妙无可降。跏趺不语亦不默，篆烟一缕春昼长。

释迦老子何所见，教谭三百皆方便。就中一处最亲切，转物不为物所转。

此堂物物元无殊，随人受用有亲疏。尘尘摄入大毗卢，应笑本来物无转亦无。
寄兴国池鹤上刘相公
张众甫（唐代）

驯狎经时久，褵褷短翮存。不随淮海变，空愧稻粱恩。

独立秋天静，单栖夕露繁。欲飞还敛翼，讵敢望乘轩。
府吏有以老求退者询其年犹未六十诘其去之由云欲全身避祸耳予善其知机勇退可以愧嗜进之士夫有感而作
王十朋（宋代）

升高蝜蝂堕，粘壁蜗牛枯。搢绅鸩粱肉，是亦蜗蝜徒。

抽身箠楚中，勇退愧此胥。衣冠与刀笔，未可分贤愚。
到梅山处三首
陈著（宋代）

溪山有分皆为福，草木无成半计功。
小小梅园胸次阔，到忘言处只春风。
春溪一首
张汝霖（金朝）

黯黯春愁底处消，小桃无语半含娇。东风不管前溪水，暖绿溶溶拍画桥。
故于泰和挽词
郭印（宋代）

艺圃收名早，如何亟赋归。
肩摩青佩久，心念白云飞。
屋有诗书润，家因孝友肥。
二雏行展翮，休复愤儒衣。
残句：清鑑风流归贺八
黄庭坚（宋代）

清鑑风流归贺八，飞扬跋扈付朱三。
相和歌辞。祠渔山神女歌。迎神
王维（唐代）

坎坎击鼓，渔山之下。吹洞箫，望极浦。

女巫进，纷屡舞。陈瑶席，湛极酤。风凄凄，又夜雨。

不知神之来兮不来，使我心兮苦复苦。
赠崔礼驸马
王建（唐代）

凤皇楼阁连宫树，天子崔郎自爱贫。金埒减添栽药地，玉鞭平与卖书人。

家中弦管听常少，分外诗篇看即新。一月一回陪内宴，马蹄犹厌踏香尘。
减字木兰花 和完颜雍词 沈雄古今词话下引法
玄悟玉（元代）

无为无作。认著无为还是缚。照用同时。电卷星流已太迟。非心非佛。唤作非心犹是佛。人境俱空。万象森罗一境中。
洗砚鱼吞墨
林希逸（宋代）

携砚临流洗，迎人戏小鱼。忘机知似我，吞墨喜看渠。

案上研磨久，池边浣濯初。黑翻波里影，素染腹中书。

水与烟俱落，香知饵不如。谁能图罩罩，点笔滴蟾蜍。
感兴
卫承庆（金朝）

十日不出门，出门春已好。并山花更多，十里红未了。

朝看花尚花，暮看花又老。蔫红堕危枝，馀香寄芳草。

人生秪如此，百年疾过鸟。安得脱尘寰，游戏万物表。
代季亨二首
黄榦（宋代）

枌榆接影一牛鸣，淑德相传到后生。
三世只身长婉娩，两儿双泪遽纵横。
蘋蘩春涧情何切，机杼秋堂眼明。
细读古今贤妇传，谁家騃女亦书名。
读王先生猷定四照堂诗书后
刘大观（清代）

西江诗派本然清，造句还如玉琢成。百怪盘胸能匠物，孤岑晦琢恐沽名。

博桑日影桃花寺，韎韐风涛铁瓮城。目断长湖人渐老，黄冠麦饭独关情。
偶题寄独孤使君
羊士谔（唐代）

病起淮阳自有时，秋来未觉长年悲。

坐逢在日唯相望，袅袅凉风满桂枝。
解语花 白桃花
熊琏（清代）

净洗胭脂，香生艳雪，不为红颜误。轻盈如许。消魂煞，半面文君缟素。

天台旧路。怕玉洞更无寻处。听墙东，子夜歌残，脉脉凭谁诉。

露井春光无数。讶千红队里，琼瑶一树。娟娟楚楚。

任飘泊，未染人间尘土。芳魂谁主。被淡月清风留住。

小窗前，梦入梨花，同按霓裳谱。
送陈冬官监税芜湖
王弼（明代）

割葵须解惜葵根，谁说东南利有源。六府废来无国计，一分宽有即君恩。

班行暂辍郎曹贵，制置应誇使节尊。到日江花正撩乱，不妨先理旧吟樽。
次韵夏倪均父见和辕字韵诗六首 其一
赵鼎臣（宋代）

浩然骨冷但孤坟，疏雨梧桐句法存。忽见新诗来故里，错疑夫子是诸孙。

江头春暖堪乘兴，洲上花开不掩门。日日城南望消息，仆夫为我取征辕。
友人郊墅
祝允明（明代）

孤墅倚高原，扁舟晚到门。
琴声虚草阁，月色满江村。
霜落鱼虾出，烟收花竹繁。
不须灯下坐，临水好开尊。
胥江以子胥名心伤东门县目之言因作长歌陈吴亡之由于子胥亦不能无讥焉尔
姚文田（清代）

吴通上国始屈巫，楚败柏举由申胥。两皆复仇非为国，坐令庙申成丘墟。

苎萝山下卖新女，大道宫台教歌舞。当时自为沼吴来，竟堕术中悲闇主。

皆言哲妇能倾城，岂知召侮在佳兵。伐荆伐越事不已，怨构四国来狺争。

功师北征等狂噬，悃款忠言不能制。借问先时谁惎谋，遂使鸱张忘国计。

悬目东门众所怜，救时无术一身捐。苏台未见游麋庵，江水先看化墓田。

秋风摇落梧宫里，狡兔犹存走狗死。如茶如火空自强，乌喙终湔会稽耻。
相知行
林旭（清代）

相如昔日家成都，四壁独具长物无。若非文君夜奔往，聘钱难借何论逋。

郁林女儿生照井，青州公子识光景。明珠百斛不与宝，更退翾风作房老。

书生穷薄不足道，化为鶗鴂啼芳草。黄金在手失娉婷，人生几见多财好。

乐莫乐兮新相知，将新比故犹有疑。佳人一去岂再得，只有延年语可悲。
予与德升尚书招已懋端明叔厚内翰会饮因有倡和佳篇谩次前韵呈三兄
陈公辅（宋代）

盛朝多少旧公卿，谁似三人负大名。金带并趋清禁路，玉杯同醉白云城。

吾侪出处真成戏，俗眼观瞻祇自惊。便恐名随封诏去，且频开宴慰交情。
劝农十首
熊克（宋代）

蚕月农须雨及时，三眠才起食嫌迟。
采桑风雨无辞苦，指日缫成白雪丝。
寿栎前假山成，移丹桂於马城自嘲
范成大（宋代）

堂前趣就小嶙峋，未许蹒跚杖屦亲。
更遣移花三百里，世间真有大痴人。
十八日景山同舟作别
陈宓（宋代）

浓阴犹辨石粼粼，百尺浑疑到底冰。
湍急宛乘银骑出，身轻直底碧霄凌。
风前别酒能禁几，雨外征衣却惯曾。
最是萧萧霜叶动，路回不见笋舆凭。
伤秋
杜甫（唐代）

林僻来人少，山长去鸟微。高秋收画扇，久客掩荆扉。

懒慢头时栉，艰难带减围。将军犹汗马，天子尚戎衣。

白蒋风飙脆，殷柽晓夜稀。何年减豺虎，似有故园归。
次秀野杂诗韵 葺居二首 其一
朱熹（宋代）

丈人高卧碧江头，门掩西风万木秋。重喜青山还绕屋，却嫌黄叶渐平沟。

开轩且放浮岚入，决水徐通废圃流。便觉园林顿萧爽，不妨随境味玄幽。
泛舟武夷九曲溪至六曲或云滩急难上遂回
陆游（宋代）

一叶凌风入硖来，山童指点几崔嵬。
急流勇退平生意，正要船从半道回。
登虎丘寺
赵善俊（宋代）

我有家山与茂林，闭门肯复事幽寻。
偶来千古云岩寺，洗尽三生宦海心。
竹绠不停泉溜暗，苔花难掩剑痕深。
秋晴借得重阳意，领客登高共醉吟。
寄蒙君礼元帅，并书蒙泉二大字以贻之
刘鹗（清代）

清泉出深山，初若甚蒙昧。昼夜不住流，日积渐充大。

滔滔忽成不，滚滚直到海。非比沟浍盈，其涸可立待。

一朝随苍龙，化作霖雨霈。万物俱沾濡，初不分内外。

赋诗重期君，奇勋著昭代。
闺梦
朱无瑕（明代）

清霜飞急漏声迟，遥夜孤帏忆别离。
幽梦欲成明月去，却凭何处炤相思。
虎丘
申涵煜（清代）

古寺寒烟际，郊晴问短筇。船来先见塔，坐定始闻钟。

黄叶连高级，朱栏间老松。平生思胜迹，延赏惜秋容。
荥阳怀古
王禹偁（宋代）

纪信生降为沛公，草荒孤垒想英风。
汉家青史缘何事，却道萧何第一功。
伯夷列传
司马迁（两汉）

夫学者载籍极博。尤考信于六艺。《诗》、《书》虽缺，然虞、夏之文可知也。尧将逊位，让于虞舜，舜、禹之间，岳牧咸荐，乃试之于位，典职数十年，功用既兴，然后授政。示天下重器，王者大统，传天下若斯之难也。而说者曰：“尧让天下于许由，许由不受，耻之逃隐。及夏之时，有卞随、务光者。”此何以称焉？太史公曰：余登箕山，其上盖有许由冢云。孔子序列古之仁圣贤人，如吴太伯、伯夷之伦详矣。余以所闻，由、光义至高，其文辞不少概见，何哉？孔子曰：“伯夷、叔齐，不念旧恶，怨是用希。”“求仁得仁，又何怨乎？”余悲伯夷之意，睹轶诗可异焉。其传曰：伯夷、叔齐，孤竹君之二子也。父欲立叔齐。及父卒，叔齐让伯夷。伯夷曰：“父命也。”遂逃去。叔齐亦不肯立而逃之。国人立其中子。于是伯夷、叔齐闻西伯昌善养老，“盍往归焉！”及至，西伯卒，武王载木主，号为文王，东伐纣。伯夷、叔齐叩马而谏曰：“父死不葬，爰及干戈，可谓孝乎？以臣弑君，可谓仁乎？”左右欲兵之。太公曰：“此义人也。”扶而去之。武王已平殷乱，天下宗周，而伯夷、叔齐耻之，义不食周粟，隐于首阳山，采薇而食之。及饿且死，作歌，其辞曰：“登彼西山兮，采其薇矣。以暴易暴兮，不知其非矣。神农、虞、夏忽焉没兮，我安适归矣？于嗟徂兮，命之衰矣。”遂饿死于首阳山。由此观之，怨邪非邪？ 或曰：“天道无亲，常与善人。”若伯夷、叔齐，可谓善人者非邪？积仁洁行，如此而饿死。且七十子之徒，仲尼独荐颜渊为好学。然回也屡空，糟糠不厌，而卒蚤夭。天之报施善人，其何如哉？盗跖日杀不辜，肝人之肉，暴戾恣睢，聚党数千人，横行天下，竟以寿终，是遵何德哉？此其尤大彰明较著者也。若至近世，操行不轨，专犯忌讳，而终身逸乐，富厚累世不绝。或择地而蹈之，时然后出言，行不由径，非公正不发愤，而遇祸灾者，不可胜数也。余甚惑焉，倘所谓天道，是邪非邪？

子曰：“道不同，不相为谋。”亦各从其志也。故曰：“富贵如可求，虽执鞭之士，吾亦为之。如不可求，从吾所好。”“岁寒，然后知松柏之后凋。”举世混浊，清士乃见。岂以其重若彼，其轻若此哉？“君子疾没世而名不称焉。”贾子曰：“贪夫徇财，烈士徇名，夸者死权，众庶冯生。”同明相照，同类相求。“云从龙，风从虎，圣人作而万物睹。”伯夷、叔齐虽贤，得夫子而名益彰；颜渊虽笃学，附骥尾而行益显。岩穴之士，趋舍有时，若此类名湮灭而不称，悲夫。闾巷之人，欲砥行立名者，非附青云之士，恶能施于后世哉！
题方知县深澹斋卷 其一
王洪（明代）

志士惜白日，达人鉴秋水。千尺见底清，吾心亦如此。

卜子苦中战，张生劳外蔽。漠乎至人心，先民以为轨。
法曲献仙音·聚景亭梅次草窗韵
王沂孙（宋代）

层绿峨峨，纤琼皎皎，倒压波痕清浅。过眼年华，动人幽意，相逢几番春换。记唤酒寻芳处，盈盈褪妆晚。
已销黯。况凄凉、近来离思，应忘却、明月夜深归辇。荏苒一枝春，恨东风、人似天远。纵有残花，洒征衣、铅泪都满。但殷勤折取，自遣一襟幽怨。
题梅仙馆
朱粹（宋代）

书投北阙言无用，吏隐南昌寄此间。身陟九霄归紫府，名垂千此寄青山。

夜坛星斗谁瞻仰，晓殿云烟自往还。几叠高峰人罕到，分明真境异尘寰。
和秀实寄尹商老见访
王洋（宋代）

二千里外命车轮，慰我言词字字新。
自向江西逢隐吏，方知物外有高人。
频将篇什收风月，怠整形仪作缙绅。
相对茅檐终日语，从教人道是沉沦。
挽汪端明三首 其一
朱熹（宋代）

圣王兴炎运，明公起妙年。材推汉庭右，学自北方传。

出入丹心壮，安危素发鲜。空馀题剑在，光烛旧林泉。
宫人冢
杜牧（唐代）

尽是离宫院中女，苑墙城外冢累累。

少年入内教歌舞，不识君王到老时。
勉学诗 其二十
方孝孺（明代）

蜘蛛解布网，蛣蜣能转圜。万物各有役，何人得安然。

周公贵为相，仰思夜不眠。仲尼大圣人，易书三绝编。

孰谓我有耳，不闻古所传。一闻敢自堕，勇志如奔泉。
与成季著棋
韩淲（宋代）

一树寒梅秋未花，日边终是影横斜。开轩戏把纹楸对，绿叶清声亦自嘉。
溯府江而西山青水碧应接不暇得诗四首 其三
李云龙（明代）

澄潭清彻底，日暮刺船过。游鱼占花影，寒雁飞个个。

初疑镜中行，忽讶天上坐。照影时自笑，不知谁是我。
毕叔兹可扫园赏牡丹
敖陶孙（宋代）

衣冠塞繁都，茂苑非夙昔，
双铺府行渠，文简相公宅。
是家固多贤，满箧载春秋。
中有九亩园，颇复修风流。
新亭著高稳，佳木行清幽。
客来必置醴，井蛙挟其辀。
张灯看洛花，意作长门愁。
小却得一欣，冻壁缠蛟虬。
先朝补天手，翰墨皆其游。
再拜阅帝书，局促虞褚欧。
平生帝好奇，两武布九州。
恍然驾阆风，坐我曲池头。
竹间是茶烟，松风助飕飕。
梅食亦登盘，按行感良俦。
枥马喧午枕，土毛撷晨羞。
似闻屋东偏，万指食锄耰。
行当卖书籍，买邻吒羊求。
与公行灌园，第一营瓜畴。
感旧
方岳（宋代）

昔年访月寒溪头，霜高酒劣棱生裘。
溪僧辍寝从吾幽，共移不系渔人舟。
断崖老木纷金虬，又如蘋藻涵清流。
鹤骨浸烦风露忧，妙语满地无人收。
送陈判官赴绥德
贾岛（唐代）

将军邀入幕，束带便离家。身暖蕉衣窄，天寒碛日斜。

火烧冈断苇，风卷雪平沙。丝竹丰州有，春来只欠花。
树下二首 其二
刘敞（宋代）

召公爱小棠，百岁俾勿拔。仲尼憩大树，一宿辄已伐。

圣贤岂殊途，人事有穷达。出处何可常，我身固微末。

上无燕伯遇，下无宋人孽。从容圣贤间，得此亦已窃。
酬敬上人
释绍嵩（宋代）

浙界残零处，相寻聊解颜。
别桥连白石，移榻对青山。
有恨春将晚，无机性自闲。
天涯将野眼，时见一舟还。
灞岸别友
戴叔伦（唐代）

车马去迟迟，离言未尽时。看花一醉别，会面几年期。

樵路高山馆，渔洲楚帝祠。南登回首处，犹得望京师。
送人还庐陵
林环（明代）

养素遁丘壑，云松见高情。兴来发长咏，琅琅金石声。

十年湖海上，久闻谪仙名。翘迹不可见，怀人阻遐征。

昨闻观光来，曳裾金陵城。馆阁多故交，衣䙬有诸生。

矧兹粉署郎，禄养时所荣。凌云未遂愿，胡乃遽言行。

盘洲多奇胜，山水秀以明。三径别来久，松筠晚青青。

登临多暇时，足以娱暮龄。祖席阻同宴，赠言愧瑶英。
酬令狐留守巡内至集贤院见寄
刘禹锡（唐代）

仙院文房隔旧宫，当时盛事尽成空。墨池半在颓垣下，

书带犹生蔓草中。巡内因经九重苑，裁诗又继二南风。

为兄手写殷勤句，遍历三台各一通。
上刘治中
熊禾（元代）

弱水流西河水东，瞻乌爰谁雌雄，
天地方闭何时通。颠倒溷室雄仙宫，
我羡仙人在高空，绝粒轻举乘天风。
豢养不及真神龙，人生剪羽樊笼中，
名尤利怨方相攻。忽闻海上蓬莱翁，
却来幔亭跨长虹。愿留徜徉群仙峰，
尘寰渺渺知何穷。
舟行
赵蕃（宋代）

夜来投宿定花浦，乞晓占风更前迈。
波涛汹涌势莫遏。顾视吾舟真若芥。
是时霜威甚可怖，篙师战缩不可耐。
急温浊酒浇肺肝，向者饥寒夫安在。
自怜不比娄师德，未可轻犯垂堂戒。
径搜苦语谢江神，恐惧偷生勿吾怪。
新秋
陆游（宋代）

短鬓萧萧失旧青，此身已看作邮亭。
新秋无限凄凉意，尽付风蝉与露萤。
柳枝
和凝（五代）

鹊桥初就咽银河，今夜仙郎自姓和。
不是昔年攀桂树，岂能月里索嫦娥。
送王佥宪慎徵捧表入贺
王世贞（明代）

奉使风云拥传车，当秋海岱惜离居。衣裳玉几尧天上，刁斗金离汉月初。

典客可收三表疏，侍臣谁诵九龄书。何时大启葡萄馆，万岁称觞乐有馀。
田县尉悲风词
廖行之（宋代）

风萧萧兮吹我衣，念故人兮我心孔悲。
飞霞为襜兮彩云为旂，胡徘徊兮耒江之湄。
风萧萧兮吹我裳，念故人兮我心孔伤。
星辰为佩兮明月为璫，胡襄羊兮耒山之阳。
耒山高高兮耒水清清，高者君之气兮清为君之神。
君挟此以生兮不隘以大，胡皎以明兮忽湮以暧。
堂有老兮室有稚，能不抱孙兮乐亲以戏。
子如不暇恤兮亲宁忍忘，孰奋之去兮不少翶翔。
大江之南兮淛江之东，昔与君兮笑言相从。
想丹旐兮埋圭玉於土中，千里泫然兮余独感此悲风。
六绝句呈赵帅兼简郑机宜
陈造（宋代）

宦路平时欲陆沉，先生诲语每南金。
长庚配月空回首，古井无波已此心。
晚春即事
高翥（宋代）

轻烟终日锁楼台，细雨丝丝半湿苔。
杜宇一声青嶂外，溪流时送落花来。
何子贞前辈见访予适未下直却柬
孙衣言（清代）

锦里先生来呼门，痴儿走避仆僮喧。能随鸥鹭寻花竹，苦忆嘲诙接笑言。

万里诗篇携蜀栈，几人鸾凤共清尊。鸡栖骑马归偏晚，独对荷盘数雨痕。
读庄子
白居易（唐代）

去国辞家谪异方，中心自怪少忧伤。

为寻庄子知归处，认得无何是本乡。
木兰花慢 送史诚明总管还洛阳，春日饮饯任
王恽（元代）

爱春光淡沱，歌吹暖，竹西亭。正花簇金鞍，香翻雪树，碧酒同倾。谁将翠帷双卷，拥红妆、临水照娉婷。缥缈凌波仙子，依稀罗袜尘生。使君高兴动青冥。心事怯流莺。对如画江山，一时豪杰，湖海交情。自怜鬓华如此，且相逢、一笑惜飘零。明日河阳客舍，春风柳色青青。
次韵酬顾武祥
薛蕙（明代）

一廛郭外田，五亩林间宅。追踪扬子云，希风谢安石。

春墟杂沓红，秋径朦胧碧。优游不知老，留连转成癖。

良朋兹见访，神交自畴昔。临流暂携手，藉兰仍布席。

晤言尽冥契，赏心非外索。谁谓衡门下，亦枉金闺客。

高士轻官簿，逸人贵仙籍。矫首问天路，与君同所适。
后赤铜刀歌叠前韵
铁保（清代）

君不见干将镆铘世必用，祖龙作计徒销兵。首山赤铜跃大冶，牝牡变化韬玄精。

当时铸此岂无意，擎出欲刬君山平。遂令造物忌刻削，埋垢千载无知名。

风雨剥蚀铓锷钝，铅刀一任人讥评。质拟赤金重，色如秋水清。

不入吕虔佩，遑问聂与荆。蛟龙避藏魑魅走，深山大泽堪横行。

胡为匿影书案侧，寂然钜响收铿鍧。阴房夜吹鬼磷碧，毛发凄紧晴双瞪。

龙宾不出脉望死，畏此雪锷寒光横。摩空巨刃乏神力，怀铅握椠终何成。

有客南山殪猛虎，有客东海歼长鲸。书生喜说万人敌，乃于文阵矜斗争。

用违其才器不利，湛卢精锐羞蔽明。何如宝剑遇雷焕，化作斗气腾丰城。
渔家傲引
洪适（宋代）

四月圆荷钱学铸。鳞鳞波暖鸳鸯语。无数燕雏来又去。鱼未取。钓丝直上晴蜓聚。

风弄碧漪摇岛屿。奇云蘸影千峰舞。骑马官人江上驻。天且暮。借舟送过沧浪渡。
晚望
孙应时（宋代）

倚杖柴门外，蝉声晚正清。
水涵初月白，山对落霞明，
心迹真无事，行藏付此生。
邻翁过相语，有喜近西城。
送人入北求仕
连文凤（宋代）

南方有奇士，湖海声猎猎。
功名志气锐，不惮远跋涉。
春风一片纸，区区无所挟。
持此欲取偿，易於拾秋叶。
何以赠君言，勉哉耘其业。
谢程帅袁制使
陈造（宋代）

昔人道与俱，物外一不假。
而我同是见，兼取及土苴。
虚心超万境，诗笔时一把。
造诣岂二机，此秘知者寡。
病中斋居兼谢西涯学士见过
程敏政（明代）

倚榻萧然不出门，坐听宫漏几黄昏。暑留巾袜斋心惯，病却茶瓜药禁存。

竹简有情时共阅，楸枰无偶但空扪。故人秉烛能相访，踏破閒阶碧藓痕。
咏蔷薇诗
柳恽（南北朝）

当户种蔷薇，枝叶太葳蕤。不摇香已乱，无风花自飞。

春闺不能香，开匣理明妃。曲池浮采采，斜岸列依依。

或闻好音度，时见衔泥归。且对清酤湛，其馀任是非。
九叠屏
文矩（元代）

吾闻匡山云锦九叠之胜神所栖，界天绝壁云为梯。

鸟飞摩霄注壑不可到，上有泰始之积雪，下有历劫之冰澌。

灵岫仙岩虎豹远，绿树杳杳青猿啼。蔡元君，腾空子，今何处，桃花石室遍岩户。

扪箕历轸欲上去转迷，中有神君指仙路。石梁浮空来，浩然启天关。

手扪五老顶，足蹑香炉烟。但见飞霞笑电摇光九道叠云锦，天河中断摧，铁山何巀嶪，素浪决出昆崙巅。

悬流一泻数千仞，跳珠迸出与石恣斗，却上倒作雪涛翻。

长松吹香洒晴雾，玉泓直下含清寒。呜呼，安得南箕为杯此水为酒。

手携云旗唤王母，排献吾君千万寿。畅皇风，包九有，七十二君同不朽。

却容三十六帝有外臣，尽乞南山种三秀。清水黄尘一回首，庐君此意今知否？
秋夜登燕子矶感怀
陈衍虞（清代）

雾净天高万里秋，巍矶巀嶪锁江流。山河代异波声在，麋鹿朝游王气收。

旧恨何须同楚泣，雄心且莫问吴钩。月华不管兴亡事，依旧深宵照石头。
踏莎行·紫府延龄
丁求安（宋代）

紫府延龄，瑶池开宴。人间好事都如愿。凤雏喜带桂宫香，东床镇压鸾台彦。酒泛金杯，香飘龙篆。大家齐把瑶觞献。中兴天子急贤才，相期共入金銮殿。
满庭芳 题清安小影
何振岱（清代）

不染莲心，遍尝蘖味，异乡病梦长醒。镜中幽怨，犹自损眉青。

几度秋阴黄叶，欢吟罢、了却今生。吴天碧、片云欲坠，小影唤如应。

徘徊行药地，书残销蠹，簧冷凝冰。忍回首、孤舟残夜，凉月沧溟。

归去瑶天差好，人间事、苦恨难胜。心期在，炉香永爇，卐字袅金经。